তথ্যবিবরণী নম্বর : ৩৪৫

**সংসদে বিকেএসপি বিল পাস**

ঢাকা, ১৪ মাঘ (২৮ জানুয়ারি) :

বাংলাদেশ ক্রীড়া শিক্ষা প্রতিষ্ঠান (বিকেএসপি) এর অধ্যাদেশ রহিত করে বাংলাদেশ ক্রীড়া শিক্ষা প্রতিষ্ঠান আইন-২০২০ বিল পাস করেছে সংসদ। ক্রীড়া ক্ষেত্রে প্রতিভা অন্বেষণে স্নাতক ও স্নাতকোত্তর ডিগ্রি-সহ নিবিড় প্রশিক্ষণের সুযোগ সৃষ্টির লক্ষ্যে বিকেএসপি প্রতিষ্ঠিত হয়।

আজ জাতীয় সংসদে ক্রীড়া প্রতিমন্ত্রী জাহিদ আহসান রাসেল বিলটি পাসের প্রস্তাব উত্থাপন করলে বিরোধী দলের কয়েকটি সংশোধনী-সহ স্থিরিকৃত আকারে তা সর্বসম্মতিক্রমে পাস হয়। বিরোধী দল জাতীয় পার্টির মো. ফখরুল ইমাম ও রওশন আরা মান্নানের আনীত দু’টি সংশোধনী গ্রহণ করেন ক্রীড়া প্রতিমন্ত্রী। অবশিষ্ট সংশোধনীগুলো কণ্ঠভোটে নাকচ হয়ে যায়।

বিলে যুব ও ক্রীড়া মন্ত্রীকে বোর্ডের চেয়ারমান ও প্রতিমন্ত্রীকে ভাইস চেয়ারম্যান এবং ক্রীড়া সচিব, অর্থসচিব-সহ ১৯ সদস্য বিশিষ্ট বিকেএসপি পরিচালনা বোর্ড গঠনের বিধান রাখা হয়েছে। বিলে অধ্যাদেশ বলে প্রতিষ্ঠিত বিকেএসপি’র সকল কার্যক্রম এই আইনের অধীনে হয়েছে বলে গণ্য হবে। এছাড়া এই প্রতিষ্ঠানের সকল সম্পদ অধিকার ক্ষমতা, সকল ঋণ দায় ও দায়িত্ব, সকল চুক্তি-সহ মামলার ধারাবাহিকতা একইভাবে বহাল থাকবে।

বিলে ক্রীড়া শিক্ষা প্রতিষ্ঠানের কার্যক্রম সম্পর্কে বলা হয়, উন্নত মানের ক্রীড়া বিজ্ঞানী, কোচ, রেফারি এবং আম্পায়ার তৈরি, বিভিন্ন দেশীয় খেলাধুলার বিষয়ে প্রশিক্ষণ ও প্রতিযোগিতার আয়োজন, আন্তর্জাতিক ক্রীড়া প্রতিষ্ঠানের সঙ্গে সম্পর্ক ও যোগাযোগ স্থাপন।

**#**

আরিফ/ফারহানা/রফিকুল/সেলিম/২০২০/২২২০ ঘণ্টা

তথ্যবিবরণী নম্বর : ৩৪৪

**উন্নত জাতি গঠনে কাজ করবে গণমাধ্যম**

 **-- তথ্যমন্ত্রী**

ঢাকা, ১৪ মাঘ (২৮ জানুয়ারি) :

উন্নত জাতি গঠনে গণমাধ্যমের ভূমিকার ওপর বিশেষ গুরুত্ব আরোপ করেছেন তথ্যমন্ত্রী ড. হাছান মাহ্‌মুদ।

আজ রাজধানীর বঙ্গবন্ধু আন্তর্জাতিক কনভেনশন সেন্টারে দৈনিক সকালের সময় পত্রিকার ৪র্থ বর্ষে পদার্পণ অনুষ্ঠানে প্রধান বক্তার বক্তৃতায় তিনি বলেন, সমাজ ও রাষ্ট্র বিনির্মাণে এবং নতুন প্রজন্মকে সঠিকপথে চালিত করে একটি উন্নত জাতি গঠন করার ক্ষেত্রে গণমাধ্যমের ভূমিকা অত্যন্ত গুরুত্বপূর্ণ।

মন্ত্রী বলেন, 'আমাদের লক্ষ্য বাংলাদেশকে একটি উন্নত রাষ্ট্রের পাশাপাশি উন্নত জাতিতে রূপান্তর। আমি আশা করবো যে, সকালের সময় পত্রিকা মুক্তিযুদ্ধের চেতনাকে ধারণ করে আমাদের স্বপ্ন ২০৪১ সাল নাগাদ বাংলাদেশকে একটি উন্নত রাষ্ট্রে রূপান্তরিত করা, তার পাশাপাশি একটি উন্নত জাতিও গঠন করা, সেই লক্ষ্য পূরণের ক্ষেত্রে অনবদ্য ভূমিকা পালন করবে।'

ড. হাছান মাহ্‌মুদ বলেন, 'আজকের বাস্তবতায় গণমাধ্যমের ব্যাপক বিকাশের সাথে অনেক সময় দেখা যায় যে, অনলাইনে গুজব ছড়ানো হয়, ভুল সংবাদ পরিবেশন করা হয়, অসৎ উদ্দেশ্যে এগুলো করা হয়। আমি আশা করবো, সকালের সময়-সহ সকল পত্রিকা কেউ যাতে ভুল সংবাদ পরিবেশন করতে না পারে, সেই দিকে এবং নিজেরা সঠিক সংবাদ পরিবেশনে সচেষ্ট থাকবে।'

অনুসন্ধানী রিপোর্ট সমাজের তৃতীয় নয়ন খুলে দেয় উল্লেখ করে মন্ত্রী এ সময় অনুসন্ধানী রিপোর্ট প্রকাশে উৎসাহ দেন।

পত্রিকার সম্পাদক মোঃ নূর হাকিমের সভাপতিত্বে অনুষ্ঠানে এর আগে সকালে জাতীয় সংসদের স্পিকার ড. শিরীন শারমিন চৌধুরী প্রধান অতিথি এবং সাবেক রেলমন্ত্রী মুজিবুল হক এমপি ও শেরেবাংলা কৃষি বিশ্ববিদ্যালয়ের উপাচার্য অধ্যাপক ড. কামাল উদ্দিন আহম্মদ বিশেষ অতিথি হিসেবে যোগ দেন।

**#**

আকরাম/ফারহানা/রফিকুল/সেলিম/২০২০/২১৪৫ ঘণ্টা

তথ্যবিবরণী নম্বর : ৩৪৩

**নারায়ণগঞ্জ সিটি করপোরেশন ও জাপানের নারোতো সিটির মধ্যে**

**ফ্রেন্ডশিপ সিটি সংক্রান্ত সমঝোতা স্মারক স্বাক্ষরিত**

ঢাকা, ১৪ মাঘ (২৮ জানুয়ারি) :

স্থানীয় সরকার মন্ত্রী মোঃ তাজুল ইসলাম বলেছেন, জাপান আমাদের বন্ধু দেশ। তারা এখন মনে করছে বাংলাদেশে যদি কোনো বিনিয়োগ করা হয়, যদি কোনো সাহায্য করা হয়, তবে সেটা মানবতার জন্য কাজে লাগবে, মানুষের জন্য কাজে লাগবে।

মন্ত্রী আজ সচিবালয়ে নারায়ণগঞ্জ সিটি করপোরেশন ও জাপানের নারোতো সিটির মধ্যে ফ্রেন্ডশিপ সিটি সংক্রান্ত সমঝোতা স্মারক স্বাক্ষর অনুষ্ঠানে এসব কথা বলেন। নারায়ণগঞ্জের সিটি মেয়র সেলিনা হায়াৎ আইভী ও নারোতো সিটির মেয়র মিচিহিকো ইজোমি সমঝোতা স্মারকে স্বাক্ষর করেন।

অর্থনীতি, শিক্ষা, সংস্কৃতি ও মানবসম্পদ খাতে নারায়ণগঞ্জ সিটি করপোরেশনকে সহায়তা করবে জাপানের নারোতো সিটি। ফ্রেন্ডশিপ সিটি বা সিস্টার সিটি ধারণা জাপানে বেশ জনপ্রিয়। মার্কিন যুক্তরাষ্ট্রের অনেক শহরের সাথে জাপানের বিভিন্ন শহরের এরকম সিস্টার সিটি সমঝোতা চুক্তি রয়েছে।

মন্ত্রী আরো বলেন, নারায়ণগঞ্জ শহরে জাপানি বিনিয়োগ রয়েছে। ভবিষ্যতে তারা বিনিয়োগ বাড়াতে আগ্রহী। মানবসম্পদ খাতে ট্রেনিং প্রদান করে দক্ষতা বাড়ানো ছাড়াও বাংলাদেশ থেকে তারা কর্মী নিতেও আগ্রহী।

স্থানীয় সরকার বিভাগের সিনিয়র সচিব হেলালুদ্দীন আহমদ, ঢাকায় জাপানের দূতাবাসের চার্জ দ্য অ্যাফেয়ার্স হিরোইয়োকি ইয়ামাইয়া-সহ অন্য কর্মকর্তারা উপস্থিত ছিলেন।

**#**

হাসান/ফারহানা/সঞ্জীব/সেলিম/২০২০/১৯৪৫ ঘণ্টা

তথ্যবিবরণী নম্বর : ৩৪২

**শুক্কুর মাহমুদের মৃত্যুতে নৌপরিবহন প্রতিমন্ত্রীর শোক**

ঢাকা, ১৪ মাঘ (২৮ জানুয়ারি) :

জাতীয় শ্রমিক লীগের সাবেক সভাপতি শুক্কুর মাহমুদের মৃত্যুতে গভীর শোক ও দুঃখ প্রকাশ করেছেন নৌপরিবহন প্রতিমন্ত্রী খালিদ মাহমুদ চৌধুরী।

আজ এক শোকবার্তায় প্রতিমন্ত্রী বলেন, শুক্কুর মাহমুদ ন্যায়নিষ্ঠ, ত্যাগী এবং সাহসী শ্রমিক নেতা ছিলেন। শ্রমজীবী মানুষের ন্যায্য অধিকার আদায়ে তাঁর অবদান অপরিসীম।

প্রতিমন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি সমবেদনা জানান।

**#**

জাহাঙ্গীর/মাহমুদ/রফিকুল/সেলিম/২০২০/১৯৩৫ ঘণ্টা

তথ্যবিবরণী নম্বর : ৩৪১

**সরকারি ব্যবস্থাপনায় হজ পালন করতে ধর্ম প্রতিমন্ত্রীর আহ্বান**

জামালপুর, ১৪ মাঘ (২৮ জানুয়ারি) :

ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, সরকারি ব্যবস্থাপনায় হজে গমণ করলে হজযাত্রীগণ কোনো বিড়ম্বনা ছাড়াই অনেক সহজে হজ করতে পারবেন। হজযাত্রীদের হজ পালন নিরাপদ ও আরামদায়ক করার লক্ষ্যে চলতি বছর সরকারি ব্যবস্থাপনার হজযাত্রীর কোটা দশ হাজার বৃদ্ধি করা হয়েছে। এ বছর সরকারি ব্যবস্থাপনায় ১৭ হাজার ১৯৮ জন হজযাত্রী হজে যাবার সুযোগ পাবেন। এ বছর সর্বমোট ১ লাখ ৩৭ হাজার ১৯৮ হজ যাত্রী হজে যেতে পারবেন।

প্রতিমন্ত্রী আজ জামালপুর জেলার সদর ও বিভিন্ন উপজেলায় নির্মাণাধীন মডেল মসজিদ ও ইসলামিক সাংস্কৃতিক কেন্দ্র নির্মাণ কাজের অগ্রগতি পরিদর্শনকালে সাংবাদিকদের সঙ্গে মতবিনিময়কালে এসব কথা বলেন।

প্রতিমন্ত্রী বলেন, Ôসরকার দেশের সকল জেলা ও উপজেলায় একটি করে সর্ব মোট ৫৬০টি মডেল মসজিদ ও ইসলামিক সাংস্কৃতিক কেন্দ্র নির্মাণ ক রছেন। সারা দেশে এ সব মসজিদের নির্মাণ কাজ দ্রুত গতিতে এগিয়ে চলছে। বঙ্গবন্ধুর জন্মশত বার্ষিকীতে আমরা এ সব মসজিদ নির্মাণ কাজ সম্পন্ন করতে চাই। ইসলামের শান্তির বাণী সঠিক ভাবে পৌঁছে দিতে এ সব মসজিদ ও ইসলামিক সাংস্কৃতিক কেন্দ্র গুরুত্বপূর্ণ ভূমিকা রাখবে।

প্রতিমন্ত্রী আজ জামালপুর জেলার প্রাণকেন্দ্র দয়াময়ী মোড় এলাকায় নির্মাণাধীন জামালপুর জেলা সদরের নির্মাণাধীন মডেল মসজিদ ও ইসলামিক সাংস্কৃতিক কেন্দ্র এবং সদর উপজেলার দেওড়পাড় চন্দ্রা এলাকায় নির্মাণাধীন জামালপুর সদর উপজেলার মডেল মসজিদ ও ইসলামিক সাংস্কৃতিক কেন্দ্র নির্মাণ কাজের অগ্রগতি পরিদর্শণ করেন। এবং কাজের অগ্রগতিতে সন্তোষ প্রকাশ করেন।

এরপর প্রতিমন্ত্রী মেলান্দহ উপজেলার মডেল মসজিদ ও ইসলামিক সাংস্কৃতিক কেন্দ্রের ভিত্তি প্রস্তর স্থাপন করেন।

পরিদর্শনকালে সংসদ সদস্য মীর্জা আযম, ধর্ম মন্ত্রণালয়ের অতিরিক্ত সচিব (হজ) এবিএম আমিন উল্লাহ নূরী, জামালপুরের জেলা প্রশাসক এনামুল হক, পুলিশ সুপার বাছির উদ্দীন, ইসলামিক ফাউন্ডেশন জামালপুর জেলার উপ পরিচালক মোঃ আব্দুর রাজ্জাক, সদর উপজেলা চেয়ারম্যান আবুল হোসেন প্রমুখ উপস্থিত ছিলেন।

**#**

আনোয়ার/ফারহানা/রফিকুল/সেলিম/২০২০/১৯৪০ ঘণ্টা

তথ্যবিবরণী নম্বর : ৩৪০

বায়ু দূষণ বিরোধী অভিযান

**আগারগাঁওয়ে সাতটি যানবাহনকে জরিমানা**

ঢাকা, ১৪ মাঘ (২৮ জানুয়ারি) :

বায়ু দূষণ বিরোধী অভিযানে আগারগাঁও এলাকায় প‌রি‌বেশ অধিদপ্ত‌রের মোবাইল কোর্ট ৬টি পরিবহনকে ১২ হাজার ৫ শত টাকা জরিমানা করেছে । অভিযানে সেফটি পরিবহন, লাব্বাইক পরিবহন, বেস্ট পরিবহণ, গাবতলি লিংক, একটি স্টাফ বাসের প্রত্যেকটিকে ১ হাজার ৫ শত টাকা করে এবং হানিফ পরিবহনের একটি গাড়িকে ৩ হাজার টাকা, গাবতলি লিংকের একটি গাড়িকে ২ হাজার টাকা জরিমানা করা হয়েছে।

আজ প‌রি‌বেশ অধিদপ্ত‌রের নির্বাহী ম্যা‌জি‌স্ট্রেট মাকসুদুল ইসলাম মোবাইল কোর্ট প‌রিচালনা ক‌রেন। এ সময় ঢাকা মহানগর প‌রি‌বেশ অধিদপ্ত‌রের সহকারী প‌রিচালক মোসাব্বের হোসেন মোহাম্মদ রাজীব এবং শেরেবাংলা নগর থানার মোবাইল টিমের পু‌লিশ সদস্যরা উপ‌স্থিত ছি‌লেন।

প‌রি‌বেশ অধিদপ্ত‌রের নির্বাহী ম্যাজিস্ট্রেট জানান, স্বাস্থ্য হানিকর বা পরিবেশের জন্য ক্ষতিকর ধোঁয়া বা গ্যাস নিঃসরণকারী যানবাহন চালানো বা গ্যাস নিঃসরণ বন্ধ করার লক্ষ্যে পরীক্ষা করার উদ্দেশ্য ব্যতীত অন্য কোনভাবে উক্ত যানবাহন চালু করা আইনত দণ্ডনীয় অপরাধ। আজ ঢাকা মহানগরীর আগারগাঁও এলাকায় চলাচলকারী সাতটি পরিবহনের কালো ধোঁয়া পরিমাপ করা হয়। নিঃসরণের পরিমাণ সর্বনিম্ন গ্রহণযোগ্য ৬০ একক হলেও এক্ষেত্রে সর্বনিম্ন ৮৮ একক এবং সর্বোচ্চ ১০০ একক ক্ষতিকর ধোঁয়া নিঃসরণের প্রমাণ পাওয়ায় তাদের সবকটিকেই জরিমানা করা হয়েছে।

**#**

দীপংকর/নাইচ/সঞ্জীব/সেলিম/২০২০/১৯২০ ঘণ্টা

তথ্যবিবরণী নম্বর : ৩৩৯

**বাংলাদেশ অন্ধ অনুকরণ করবে না, অনুকরণীয় হবে**

 **-- তথ্যমন্ত্রী**

ঢাকা, ১৪ মাঘ (২৮ জানুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, Ôজাতির পিতা ও স্বাধীন বাংলাদেশের স্থপতি বঙ্গবন্ধু শেখ মুজিবুর রহমান বাঙালি জাতিকে মাথা উঁচু করে চলতে শিখিয়েছেন। আমরা কাউকে অন্ধ অনুকরণ করতে চাই না, বরং আমরা এমন উন্নত রাষ্ট্র গড়তে চাই, যাতে অন্যদের কাছে অনুকরণীয় হতে পারি।Õ

আজ রাজধানীর তোপখানা রোডে জাতীয় প্রেসক্লাবের আবদুস সালাম হলে 'জাতির পিতা বঙ্গবন্ধু শেখ মুজিবুর রহমানের ১০ জানুয়ারি স্বদেশ প্রত্যাবর্তন দিবসের ভাষণ পর্যালোচনা' শীর্ষক সেমিনারে প্রধান অতিথির বক্তব্যে তিনি একথা বলেন।

বঙ্গবন্ধুর স্বদেশ প্রত্যাবর্তন দিবসের দৃশ্যপটের কথা বর্ণনা করে ড. হাছান বলেন, 'আপনারা সবাই এদিনের ভিডিওটা দেখেছেন। বঙ্গবন্ধুর পিতা লুৎফর রহমান দাঁড়িয়ে আছেন দূরে, জনতার ভিড় ঠেলে ছেলের কাছে যাবার উপায় নেই। মাসের পর মাস হানাদার পাকিস্তানিদের হাতে বন্দি থেকে ১৭ ডিসেম্বর মুক্ত হওয়া পরিবারের সদস্যদের কাছেও যেতে পারেননি তিনি, বিমানবন্দর থেকে সরাসরি সোহরাওয়ার্দী উদ্যান। কারণ, তিনি জনতার নেতা। লাখো-কোটি জনতা সেদিন তাকে প্রাণের মমতায় ঘিরে রেখেছিল। একারণেই তিনি বঙ্গবন্ধু, আমাদের জাতির পিতা এবং সর্বকালের সর্বশ্রেষ্ঠ বাঙালি।Õ

বঙ্গবন্ধু যে স্বপ্নের সোনার বাংলার স্বপ্ন দেখেছিলেন, তার সুযোগ্যা কন্যা প্রধানমন্ত্রী শেখ হাসিনার হাত ধরে বাংলাদেশ আজ সেই পথে অদম্য গতিতে এগিয়ে চলছে উল্লেখ করে মন্ত্রী বলেন, মানবিক- সামাজিক- অর্থনৈতিক সকল সূচকে আমরা পাকিস্তানকে এমনকি কিছু সূচকে ভারতকেও পেছনে ফেলেছি। শুধু তাই নয়, দেশে বিএনপি'র নেতিবাচক রাজনীতি না থাকলে সবক্ষেত্রে আরো অগ্রগতি হতো, বলেন তিনি।

মন্ত্রী বলেন, শুধু অর্থনৈতিকভাবে উন্নত হলেই চলবে না, উন্নত জাতি হিসেবে নিজেদের প্রতিষ্ঠিত করতে হবে আর সেজন্য জাতির পিতার অনবদ্য আদর্শকে হৃদয়ে ধারণ ও লালনের বিকল্প নেই।

আওয়ামী লীগ শিক্ষা ও মানবসম্পদ উপকমিটি আয়োজিত এ সেমিনারে প্রেসিডিয়াম সদস্য ও সাবেক শিক্ষামন্ত্রী নুরুল ইসলাম নাহিদ এমপি'র সভাপতিত্বে ঢাকা বিশ্ববিদ্যালয়ের অর্থনীতি বিভাগের অধ্যাপক ড. আবুল বারকাত মূল প্রবন্ধ উপস্থাপন করেন। বাংলাদেশ হেরিটেজ ফাউন্ডেশনের চেয়ারম্যান ও পররাষ্ট্র মন্ত্রণালয়ের সাবেক সচিব ওয়ালিউর রহমান বিশেষ অতিথি হিসেবে ও আয়োজকদের পক্ষে আওয়ামী লীগের শিক্ষা ও মানবসম্পদ সম্পাদক শামসুন্নাহার চাঁপা সেমিনারে বক্তব্য রাখেন।

**#**

আকরাম/মাহমুদ/রফিকুল/সেলিম/২০২০/১৯০০ ঘণ্টা

তথ্যবিবরণী নম্বর : ৩৩৮

**করোনা ভাইরাস প্রতিরোধে বাংলাদেশ প্রস্তুত**

 -স্বাস্থ্যমন্ত্রী

ঢাকা, ১৪ মাঘ (২৮ জানুয়ারি) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘এখন পর্যন্ত বিশ্বের ১৩টির মতো দেশে করোনা ভাইরাস প্রবেশ করলেও বাংলাদেশে একটি মানুষও এই ভাইরাসে আক্রান্ত হননি। সীমান্ত এলাকার সবগুলো ইউনিটেই সরকার স্ক্যান মেশিন বসিয়েছে। প্রতিটি জেলার জেলা প্রশাসক, সিভিল সার্জনকে প্রয়োজনীয় নির্দেশনা দেয়া হয়েছে। কুর্মিটোলা হাসপাতালে করোনা ভাইরাস সনাক্তকরণের জন্য আলাদা একটি কেবিন খোলা হয়েছে। প্রয়োজনীয় ওষুধ সামগ্রী ও কিটস প্রস্তুত রাখা হয়েছে। মাননীয় প্রধানমন্ত্রী নিজে এসব কাজের খোঁজ খবর রাখছেন। স্বাস্থ্য অধিদপ্তরের মাধ্যমে সরকার আলাদা হটলাইন চালু করেছে এবং বিমানবন্দরে বিদেশ থেকে আগত যাত্রীদের হাতে করোনা ভাইরাসের সতর্কতা, করণীয় ও যোগাযোগ নম্বর সংবলিত কার্ড দেয়া হচ্ছে। সুতরাং করোনা ভাইরাস প্রতিরোধে দেশের স্বাস্থ্যখাত-সহ সকল ইউনিট একযোগে কাজ করে যাচ্ছে এবং একে মোকাবিলায় সবাই প্রস্তুত রয়েছি।’

 আজ দুপুরে সচিবালয়ে স্বাস্থ্য ও পরিবার কল্যাণ মন্ত্রণালয়ের সভা কক্ষে ‘করোনা ভাইরাস, সচেতনতা ও করণীয়’ বিষয়ে সংবাদ সম্মেলনে মন্ত্রী এসব কথা বলেন।

 করোনা ভাইরাস নিয়ে দেশবাসীকে আতঙ্কিত না হতে বলে স্বাস্থ্যমন্ত্রী আরো জানিয়েছেন, ‘আলোচিত করোনা ভাইরাস সার্চ ভাইরাসের মতো ভয়াবহ নয়। এই ভাইরাস শীতকালে দেখা দিলেও গরমের সময় এটি টিকতে পারবে না। কাজেই এই ভাইরাস নিয়ে অহেতুক আতঙ্কিত হওয়া যাবে না।’

 চীনের উহান প্রদেশে আটকা পড়া বাংলাদেশি শিক্ষার্থীদের ব্যাপারে স্বাস্থ্যমন্ত্রী জানান, ‘উহানে ৩১৭ জনের মতো শিক্ষার্থীকে ফিরিয়ে আনতে সরকার উদ্যোগ নিলেও চীন সরকার ১৪ দিনের মধ্যে সেখান থেকে বের হবার নিষেধাজ্ঞা দেয়ায় আপাতত আনা যাচ্ছে না। তবে শিক্ষার্থীদের সাথে পররাষ্ট্র মন্ত্রণালয় সার্বক্ষণিক যোগাযোগ রাখছে। ১৪ দিনের রেস্ট্রিকশন পিরিয়ড শেষ হলেই তাদের দেশে ফিরিয়ে আনার কার্যক্রম হাতে নেয়া হবে।’

 চীনের সাথে বাংলাদেশের সকল ধরনের যাতায়াত ব্যবস্থা সাময়িক বন্ধ রাখা যায় কি না এমন প্রশ্নের উত্তরে স্বাস্থ্যমন্ত্রী বলেন, ‘বাণিজ্যিকভাবে চীনের সাথে বাংলাদেশের বহুবিধ সম্পর্ক রয়েছে। পৃথিবীর অন্য কোনো দেশই চীনের সাথে তাঁদের যোগাযোগ বন্ধ করেনি। এছাড়া বিশ্ব স্বাস্থ্য সংস্থাও এ ব্যাপারে আমাদেরকে কিছু বলেনি। কাজেই চীনের সাথে যাতায়াত ব্যবস্থা বন্ধ রাখার কোনো চিন্তা-ভাবনা সরকারের আপাতত নেই।’

 এর আগে করোনা ভাইরাস নিয়ে মন্ত্রণালয়ের সভাকক্ষে একটি আন্তঃমন্ত্রণালয় বৈঠক অনুষ্ঠিত হয়। বৈঠকে স্বাস্থ্যমন্ত্রী জাহিদ মালেক, স্বাস্থ্য সেবা বিভাগের সচিব মো. আসাদুল ইসলাম, স্বাস্থ্য শিক্ষা ও পরিবার কল্যাণ বিভাগের সচিব মো. আলী নূর, স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, বাংলাদেশ সোসাইটি অভ্ মেডিসিনের সভাপতি অধ্যাপক আহমেদুল কবীর, কিটস বিশেষজ্ঞ অধ্যাপক রোবেন, বিশ্ব ব্যাংকের স্বাস্থ্য বিভাগের প্রতিনিধি শিউ ওয়াং, জনপ্রশাসন, স্বরাষ্ট্র, শিল্প, বিমান ও পর্যটন এবং পররাষ্ট্র মন্ত্রণালয়ের প্রতিনিধি সহ সংশ্লিষ্ট শাখার ঊর্ধ্বতন কর্মকর্তা, কিটস বিশেষজ্ঞরা উপস্থিত ছিলেন।

#

মাইদুল/মাহমুদ/সঞ্জীব/শামীম/২০২০/১৮২৪ ঘণ্টা

তথ্যবিবরণী নম্বর : ৩৩৭

**ঢাকা উত্তর ও দক্ষিণ সিটি কর্পোরেশন নির্বাচন**

**যানবাহন ও মোটর সাইকেল চলাচলের ওপর নিষেধাজ্ঞা**

ঢাকা, ১৪ মাঘ (২৮ জানুয়ারি) :

 আগামী ১ ফেব্রুয়ারি ঢাকা উত্তর ও দক্ষিণ সিটি কর্পোরেশন নির্বাচন উপলক্ষে সড়ক পরিবহন আইন, ২০১৮ এর ধারা ৩২ অনুযায়ী ৩১ জানুয়ারি দিবাগত মধ্যরাত ১২.০০ টা হতে ১ ফেব্রুয়ারি সন্ধ্যা ৬.০০ টা পর্যন্ত বেবী ট্যাক্সি বা অটোরিক্সা, ট্যাক্সি ক্যাব, মাইক্রোবাস, জীপ, পিক আপ, কার, বাস, ট্রাক, টেম্পো এবং অন্যান্য যন্ত্রচালিত যানবাহন চলাচলের ওপর নিষেধাজ্ঞা আরোপ করা হয়েছে।

 একই সাথে ৩০ জানুয়ারি দিবাগত মধ্যরাত ১২.০০ টা হতে ২ ফেব্রুয়ারি সকাল ৬.০০ টা পর্যন্ত মোটর সাইকেল চলাচলের ওপর নিষেধাজ্ঞা আরোপ করা হয়েছে।

#

জসিম/মাহমুদ/সঞ্জীব/শামীম/২০২০/১৮০০ ঘণ্টা

তথ্যবিবরণী নম্বর : ৩৩৬

**ত্রাণ প্রতিমন্ত্রীর সাথে জাইকা প্রতিনিধিদলের সাক্ষাৎ**

**ভূমিকম্প সহনীয় ভবন নির্মাণে জাইকার সহায়তা কামনা**

ঢাকা, ১৪ মাঘ (২৮ জানুয়ারি) :

 দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমানের সাথে আজ বাংলাদেশ সচিবালয়ে তাঁর অফিস কক্ষে জাইকা প্রধান কার্যালয়ের প্রেসিডেন্টের উপদেষ্টা কিমিও তাকেইয়া (Kimio Takeya) এর নেতৃত্বে ৬ সদস্যের একটি প্রতিনিধিদল সাক্ষাৎ করে। এ সময় মন্ত্রণালয়ের সিনিয়র সচিব মোঃ শাহ কামাল এবং দুর্যোগ ব্যবস্থাপনা অধিদপ্তরের মহাপরিচালক মোঃ মহসীন উপস্থিত ছিলেন।

 প্রতিমন্ত্রী বলেন, ঘূর্ণিঝড় বুলবুল মোকাবিলায় সরকারের পূর্ব প্রস্তুতি থাকায় জানমালের ক্ষয়ক্ষতি কম হয়েছে। ২১ লক্ষাধিক লোককে সাইক্লোন শেল্টারে নিয়ে আসা সম্ভব হয়েছে, এসব আশ্রয়কেন্দ্রে দুর্যোগকালীন থাকা-খাওয়ার ব্যবস্থাও করা হয়েছিল। তিনি বলেন, বাংলাদেশকে জাপানের মতো ভূমিকম্প সহনীয় রাষ্ট্রে পরিণত করতে চায় সরকার। এজন্য পুরাতন ভবনগুলো সংস্কার করে ভূমিকম্প সহনীয় করে গড়ে তোলা হবে। ভূমিকম্প সহনীয় নতুন ভবন নির্মাণে এবং বাংলাদেশের স্থপতি ও প্রকৌশলীদের এ লক্ষ্যে প্রয়োজনীয় প্রশিক্ষণ প্রদানে জাইকা'র প্রয়োজনীয় আর্থিক ও কারিগরি সহায়তা কামনা করেন প্রতিমন্ত্রী।

 প্রতিনিধিদলের নেতা বাংলাদেশের প্রশংসা করে বলেন, দুর্যোগ ব্যবস্থাপনায় বাংলাদেশ এখন বিশ্বে রোল মডেল। ফণি ও বুলবুলের মতো ঘূর্ণিঝড় বাংলাদেশ সাফল্যের সাথে মোকাবিলা করে সারা বিশ্বে সুনাম অর্জন করেছে। ভূমিকম্প সহনীয় নতুন ভবন নির্মাণে জাইকা প্রয়োজনীয় আর্থিক ও কারিগরি সহায়তা প্রদান করবে বলে প্রতিনিধিদলের নেতা প্রতিমন্ত্রীকে আশ্বস্ত করেন।

#

সেলিম/মাহমুদ/সঞ্জীব/শামীম/২০২০/১৭৪৪ ঘণ্টা

তথ্যবিবরণী নম্বর : ৩৩৫

 **একনেকে ৪ হাজার কোটি টাকার ৯টি প্রকল্প অনুমোদন**

ঢাকা, ১৪ মাঘ (২৮ জানুয়ারি) :

 জাতীয় অর্থনৈতিক পরিষদের নির্বাহী কমিটি (একনেক) প্রায় ৪ হাজার ৩২৪ কোটি ৬১ লাখ টাকা ব্যয় সংবলিত ৯টি প্রকল্প অনুমোদন করেছে।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ ঢাকায় শেরেবাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেওয়া হয়েছে।

 অনুমোদিত প্রকল্পসমূহ হলো স্থানীয় সরকার, পল্লী উন্নয়ন ও সমবায় মন্ত্রণালয়ের ৩টি প্রকল্প যথাক্রমে ‘রংপুর সিটি কর্পোরেশনের জন্য যানবাহন ও যন্ত্রপাতি ক্রয়’ প্রকল্প; ‘রাজশাহী ওয়াসা ভবন নির্মাণ’ প্রকল্প; ‘ভাণ্ডাল জুড়ি পানি সরবরাহ (১ম সংশোধিত)’ প্রকল্প; নৌ-পরিবহন মন্ত্রণালয়ের ‘মোংলা বন্দর চ্যানেলের ইনার বারে ড্রেজিং’ প্রকল্প; সড়ক পরিবহন ও সেতু মন্ত্রণালয়ের ২টি প্রকল্প যথাক্রমে ‘নারায়ণগঞ্জ লিংক সড়ক (আর-১১১) (সাইনবোর্ড-চাষাড়া) ৬-লেনে উন্নীতকরণ’ প্রকল্প; ‘পাবলিক প্রাইভেট পার্টনারশীপ (পিপিপি) ভিত্তিতে হাতিরঝিল-রামপুরা সেতু-বনশ্রী-শেখেরজায়গা-আমুলিয়া-ডেমরা মহাসড়ক (চিটাগাং রোড মোড় এবং তারাবো লিংক মহাসড়কসহ) চার-লেনে উন্নীতকরণের জন্য সহায়ক’ প্রকল্প; কৃষি মন্ত্রণালয়ের ‘আধুনিক প্রযুক্তি সম্প্রসারণের মাধ্যমে রাজশাহী বিভাগের কৃষি উন্নয়ন’ প্রকল্প; পানি সম্পদ মন্ত্রণালয়ের ২টি প্রকল্প যথাক্রমে ‘সুনামগঞ্জ জেলার দোয়ারাবাজার ও ছাতক উপজেলার আওতাধীন সুরমা নদীর ডান তীরে অবস্থিত দোয়ারাবাজার উপজেলা পরিষদ কমপ্লেক্স, রক্ষীবাউর ও বেতুরা এলাকায় নদী তীর সংরক্ষণ’ প্রকল্প এবং ‘মাদারীপুর জেলার শিবচর উপজেলায় আড়িয়াল খাঁ নদী তীর সংরক্ষণ ও ড্রেজিং’ প্রকল্প।

 অর্থমন্ত্রী আ হ ম মুস্তফা কামাল এবং পরিকল্পনা মন্ত্রী এম এ মান্নান সহ সংশ্লিষ্ট মন্ত্রণালয়ের মন্ত্রী ও প্রতিমন্ত্রীবর্গ সভার কার্যক্রমে অংশগ্রহণ করেন।

সভায় মন্ত্রিপরিষদ সচিব, প্রধানমন্ত্রীর মুখ্য সচিব, এসডিজি’র মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তারা উপস্থিত ছিলেন।

#

শাহেদুর/মাহমুদ/সঞ্জীব/রেজাউল/২০২০/১৮০৩ ঘণ্টা

তথ্যবিবরণী নম্বর : ৩৩৪

**মুজিববর্ষ বিষয়ক সকল কার্যক্রম যেন মিডিয়ায় সঠিকভাবে প্রচারিত** **হয়**

 **-তথ্যসচিব**

ঢাকা, ১৪ মাঘ (২৮ জানুয়ারি) :

 তথ্যসচিব কামরুন নাহার বলেছেন, আগামী ১৭ মার্চ থেকে যথাযোগ্য মর্যাদায় মুজিববর্ষ পালন উপলক্ষে বিভিন্ন মন্ত্রণালয়ের গৃহীত সকল কার্যক্রম প্রিন্ট, ইলেক্ট্রনিক এবং সোস্যাল মিডিয়ায় বহুল প্রচারের লক্ষ্যে সকল জনসংযোগ কর্মকর্তাকে তৎপর থাকতে হবে। তথ্য অধিদফতর সরকারের মুখপাত্র হিসেবে কাজ করে। এ অধিদফতরের উদ্ভাবিত নতুন কাজগুলো বর্তমান সময়ের জন্য খুবই সহায়ক বলে তিনি উল্লেখ করেন।

 আজ তথ্য অধিদফতরের সম্মেলনকক্ষে ‘সরকারের উন্নয়ন প্রচার কৌশল’ বিষয়ক মতবিনিময় সভা ও ‘শুদ্ধাচার পুরস্কার ২০১৮-২০১৯’ প্রদান উপলক্ষে প্রধান অতিথির বক্তৃতায় তথ্যসচিব এসব কথা বলেন। প্রধান তথ্য অফিসার সভায় সভাপতিত্ব করেন।

 তথ্য অধিদফতরের পদসৃজনসহ এর আধুনিকায়ন এবং সৃজনশীল ও জনমূখী উদ্যোগ গ্রহণে মন্ত্রণালয়ের পক্ষ থেকে সর্বাত্মক সহযোগিতার আশ্বাস দেন তথ্যসচিব। তিনি জনসংযোগ কর্মকর্তাদের আরো দক্ষতার সাথে সরকারের উন্নয়ন কার্যক্রমের প্রচার নিশ্চিত করার নির্দেশ দেন।

 অনুষ্ঠানে তিনি তথ্য অধিদফতরের নয় জন কর্মকর্তা-কর্মচারীকে ২০১৮-২০১৯ এর শুদ্ধাচার পুরস্কারের সনদ এবং নগদ অর্থ প্রদান করেন। পরে তিনি অধিদফতরে স্থাপিত ‘বঙ্গবন্ধু কর্নার’ পরিদর্শন করেন।

 অনুষ্ঠানে বিভিন্ন মন্ত্রণালয়ে সংযুক্ত জনসংযোগ কর্মকর্তা, তথ্য অধিদফতরের প্রধান ও আঞ্চলিক অফিসের কর্মকর্তারা উপস্থিত ছিলেন।

#

পরীক্ষিৎ/অনসূয়া/জুলফিকার/জসীম/শামীম/২০২০/১৬৩৭ ঘণ্টা

তথ্যবিবরণী নম্বর : ৩৩৩

**৬ এপ্রিল জাতীয় ক্রীড়া দিবস**

ঢাকা, ১৪ মাঘ (২৮ জানুয়ারি) :

 সরকার প্রতিবছর ৬ এপ্রিল আন্তর্জাতিক ক্রীড়া দিবসের পাশাপাশি ‘জাতীয় ক্রীড়া দিবস’ উদ্‌যাপনের সিদ্ধান্ত গ্রহণ করেছে। দিবসটি যথাযথভাবে পালনের জন্য সংশ্লিষ্ট সকল মন্ত্রণালয়, বিভাগ ও সংস্থাসমূহকে নির্দেশনা দেয়া হয়েছে।

 মন্ত্রিপরিষদ বিভাগ আজ এ সংক্রান্ত এক পরিপত্র জারি করেছে।

#

সাজ্জাদুল/অনসূয়া/পরীক্ষিৎ/জসীম/শামীম/২০২০/১৬১০ ঘণ্টা

তথ্যবিবরণী নম্বর : ৩৩২

**অধ্যাপক আনিসুজ্জামান চতুর্থ মেয়াদে বাংলা একাডেমির সভাপতি**

ঢাকা, ১৪ মাঘ (২৮ জানুয়ারি) :

 ইমেরিটাস অধ্যাপক আনিসুজ্জামানকে চতুর্থ মেয়াদে বাংলা একাডেমির সভাপতি হিসেবে নিয়োগ দেওয়া হয়েছে।

 গতকাল সংস্কৃতি বিষয়ক মন্ত্রণালয়ের এক প্রজ্ঞাপনবলে বাংলা একাডেমি আইন ২০১৩ এর ৬ (১) ধারা অনুযায়ী ২৯ জানুয়ারি ২০২০ হতে ২৮ জানুয়ারি ২০২৩ পর্যন্ত ৩ (তিন) বছরের জন্য পুনরায় এই নিয়োগ প্রদান করা হয়েছে।

 সভাপতির দায়িত্ব এবং অন্যান্য কার্যাবলী বাংলা একাডেমি আইন ২০১৩ অনুযায়ী নিয়ন্ত্রিত হবে।

 এ আদেশ ২৯ জানুয়ারি ২০২০ থেকে কার্যকর হবে।

#

জোহরা/অনসূয়া/পরীক্ষিৎ/জুলফিকার/আসমা/২০২০/১৫৫৫ ঘণ্টা

তথ্যবিবরণী নম্বর : ৩৩১

**মৌলভীবাজারে অগ্নিকাণ্ডে ৫ জনের মৃত্যুতে পরিবেশ ও বন মন্ত্রীর শোক**

ঢাকা, ১৪ মাঘ (২৮ জানুয়ারি) :

 মৌলভীবাজারে জুতার দোকানে অগ্নিকাণ্ডে ৫ জনের মর্মান্তিক মৃত্যুতে গভীর শোক ও দুঃখ প্রকাশ করেছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন।

 পরিবেশ মন্ত্রী আজ এক শোকবার্তায় নিহতদের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান। অগ্নিকাণ্ডে একই পরিবারের ৫ জন সদস্যের মর্মান্তিক মৃত্যু অত্যন্ত বেদনাদায়ক বলে মন্ত্রী মন্তব্য করেন।

#

দীপংকর/অনসূয়া/পরীক্ষিৎ/শামীম/২০২০/১৫৪২ ঘণ্টা

তথ্যবিবরণী নম্বর : ৩৩০

**শ্রমিক নেতা শুক্কুর মাহমুদের মৃত্যুতে শ্রম প্রতিমন্ত্রীর শোক**

ঢাকা, ১৪ মাঘ (২৮ জানুয়ারি) :

 বাংলাদেশ ইনস্টিটিউট অব লেবার স্টাডিজ-বিল্স এর ভাইস চেয়ার‌ম্যান এবং বাংলাদেশ জাতীয় শ্রমিক লীগের সাবেক সভাপতি শুক্কুর মাহমুদের মৃত্যুতে শ্রম ও কর্মসংস্থান প্রতিমন্ত্রী বেগম মন্নুজান সুফিয়ান গভীর শোক ও দুঃখ প্রকাশ করেছেন।

 এক শোকবার্তায় শ্রম প্রতিমন্ত্রী বলেন, শুক্কুর মাহমুদের মৃত্যুতে বাংলাদেশের শ্রমিক সমাজ একজন অবিভাবককে হারালো। শুক্কুর মাহমুদ শ্রমজীবী মানুষের ন্যায্য অধিকার আদায়ে আজীবন সংগ্রাম করে গেছেন এবং শ্রমিকদের অধিকার আদায়ে অগ্রণী ভূমিকা পালন করেছেন।

 শ্রম প্রতিমন্ত্রী বলেন, শুক্কুর মাহমুদ একজন ন্যায়নিষ্ঠ, সৎ, ত্যাগী এবং সাহসী শ্রমিক নেতা ছিলেন। তাঁর মৃত্যুতে শ্রমিক সমাজের যে ক্ষতি হলো তা পূরণ হবার নয়। প্রতিমন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি সমবেদনা জানান।

#

আকতার/অনসূয়া/পরীক্ষিৎ/জুলফিকার/শামীম/২০২০/১৫০৯ ঘণ্টা

তথ্যবিবরণী নম্বর : ৩২৯

**স্ক্রল আকারে প্রচারের জন্য**

সকল ইলেকট্রনিক মিডিয়া

ঢাকা, ১৪ মাঘ (২৮ জানুয়ারি) :

 সকল ইলেক্ট্রনিক মিডিয়ায় নিম্নোক্ত বিষয়টি স্ক্রল আকারে প্রচার করার জন্য অনুরোধ করা হলো :

**মূল বার্তা :**

 জাতীয় শ্রমিক লীগের সাবেক সভাপতি শুক্কুর মাহমুদ এর মৃত্যুতে শ্রম ও কর্মসংস্থান প্রতিমন্ত্রী বেগম মন্নুজান সুফিয়ান এর গভীর শোক প্রকাশ।

#

আকতার/অনসূয়া/পরীক্ষিৎ/শামীম/২০১৯/১৪৩৭ ঘণ্টা

তথ্যবিবরণী নম্বর : ৩২৮

**শুক্কুর মাহমুদ-এর মৃত্যুতে সড়ক পরিবহন ও সেতুমন্ত্রীর শোক**

ঢাকা, ১৪ মাঘ (২৮ জানুয়ারি) :

 সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের জাতীয় শ্রমিক লীগের সদ্য বিদায়ি সভাপতি শুক্কুর মাহমুদ-এর মৃত্যুতে গভীর শোক প্রকাশ করেছেন ।

 মন্ত্রী এক শোকবার্তায় মরহুমের শোকসন্তপ্ত পরিবারের সদস্যদের প্রতি গভীর সমবেদনা জানান এবং তাঁর বিদেহি আত্মার মাগফেরাত কামনা করেন।

#

নাছের/অনসূয়া/পরীক্ষিৎ/শামীম/২০২০/১৪৫৫ ঘণ্টা